Marián Gáborík

Marián Gáborík (* 14. február 1982, Trenčín) je slovenský hokejový útočník, hviezda NHL. V sezóne 2013/14 získal Stanleyho pohár s klubom Los Angeles Kings. V júli 2017 sa oženil s tanečnicou Ivanou Gaborik.

Klubový hokej 
S hokejom začínal v Dukle Trenčín. V extralige debutoval už ako šestnásťročný v sezóne 1997/98.

V roku 2000 si ho vybral v úvodnom drafte NHL klub Minnesota Wild v prvom kole ako tretieho v poradí a stal sa tak najvyššie draftovaným slovenským hokejistom v histórii až do roku 2022, kedy bol z prvého miesta draftovaný Juraj Slafkovský. Už v nasledujúcej sezóne 2000/01 začal hrať za Minnesotu, kde sa stal napriek mladému veku lídrom svojho mužstva. Dňa 6. októbra 2000 strelil v zápase proti Anaheimu svoj prvý gól v NHL. Tento zásah bol zároveň aj prvým gólom v histórii tímu Minnesota Wild .

Vo svojej prvej sezóne skóroval v 71 zápasoch 18 gólov a stal sa spolu s Wesom Walzom a Darbym Hendricksonom najlepším strelcom Minnesoty. V kanadskom bodovaní tímu obsadil s 36 bodmi druhé miesto, pred svojím krajanom Ľubomírom Sekerášom. V hlasovaní o Calderovu trofej pre najlepšieho nováčika skončil na  7. mieste. Trofej vyhral ruský gólman Jevgenij Nabokov, na 4. mieste v hlasovaní sa umiestnil Ľubomír Višňovský.

V sezóne 2001/02 výrazne zvýšil svoju produktivitu keď dosiahol métu 30 strelených gólov a 67 bodov. Trinásteho novembra 2001 dosiahol pri víťazstve 4 – 202 nad Atlantou Thrashers svoj prvý hetrik v NHL.

2002/03 
Gáborík nadviazal na predchádzajúcu vydarenú sezónu. Odohral 81 zápasov, v ktorých dosiahol 30 gólov a 35 asistencií. Tieto výkony mu vyniesli nomináciu do 53. zápasu hviezd NHL. V súťaži zručností sa stal najrýchlejším korčuliarom. V samotnom zápase zvíťazila Západná konferencia 6–5 po samostatných nájazdoch a Gáborík si v jej drese pripísal 3 body za 1 gól a 2 asistencie. Najlepším hráčom zápasu sa stal štvorgólový Danny Heatley, ktorý bol v roku 2000 draftovaný o jedno miesto pred Gáboríkom.

V tejto sezóne sa Minnesota po prvýkrát dostala do play-off zo 6.miesta v konferencii. Z pozície outsidera prekvapivo postúpila až do finále Západnej konferencie. V tejto sérii však Wild hladko podľahli Anaheimu 0–4 na zápasy, pričom za štyri zápasy dokázali streliť len jediný gól. Gáborík napriek svojmu mladému veku zaznamenal 17 bodov v 18-tich zápasoch a stal sa tretím najproduktívnejším hráčom vyraďovacej časti, keď za dvojicou z New Jersey Jamie Langenbrunner a Scott Niedermayer zaostal len o jeden bod.

2004/05  Výluka v NHL, návrat do Trenčína a pôsobenie vo Švédsku 
V sezóne 2004/05 (počas lockoutu v NHL) hral za Duklu Trenčín a za Färjestads BK vo švédskej hokejovej Elitserien. Počas ročníka 2005/06 zarobil 2,679 mil. USD, po jeho skončení predĺžil s Minnesotou zmluvu. Pred jej podpisom nechcel riskovať zranenie a preto sa nezúčastnil MS 2006 v Rige. Takmer polovicu nasledujúcej sezóny neodohral práve pre zranenie, napriek tomu zaznamenal v základnej časti 30 gólov, pričom v útoku nastupoval s ďalším slovenským hokejistom Pavlom Demitrom. V prvom kole play-off jeho klub vypadol s Anaheimom Ducks.

2008/09
V úvode poslednej sezóny jeho platného kontraktu (zarábal 7,5 milióna USD) sa objavili úvahy o jeho prestupe do iného klubu, pretože ak by sa nedohodol s vedením Minnesoty na novej zmluve (požadoval zvýšenie platu), v lete by ho stratila bez náhrady.

2009/10 
V lete 2009 podpísal ako voľný hráč päťročnú zmluvu s klubom NY Rangers. Jeho ročný príjem bol priemerne 7,5 milióna amerických dolárov.

2012/13 
Začiatkom apríla 2013 bol vymenený do klubu Columbus Blue Jackets.

2013/14 
V marci 2014 bol z Columbusu vymenený do Los Angeles Kings za útočníka Matta Fratina, výber v  2. kole a podmienený výber v 3. kole vstupného draftu 2014. S týmto klubom vybojoval Stanleyho pohár po finálovom víťazstve nad New York Rangers 4:1 na zápasy. Gáborík sa stal so 14 gólmi najlepším strelcom vyraďovacej časti a v kanadskom bodovaní obsadil štvrté miesto.

V júni následne predĺžil zmluvu s Los Angeles na ďalších 7 rokov s priemerným platom 4,875 miliónov USD ročne.

Míľniky 
 25. november 2005 – 100. gól v NHL: Minnesota Wild – St. Louis Blues 5:3
 20. december 2007 – v zápase proti New York Rangers strelil päť gólov, čo žiaden hráč NHL nezaznamenal viac ako desať rokov

Klubová štatistika

Reprezentácia 

  
  
  
  
  

  
  
Marián Gáborík získal bronzové medaily so slovenskou reprezentáciou v roku 1999 na majstrovstvách sveta do 18 aj do 20 rokov. V seniorskom tíme reprezentoval Slovensko na šampionátoch v rokoch 2001, 2004, 2005 a 2007. Reprezentoval aj na Svetovom pohári v roku 2004 a Zimných olympijských hrách 2006 v Turíne. Spolu odohral 53 reprezentačných zápasov a dal v nich 20 gólov. Nosí dres číslo 10.

Majstrovstvá sveta 2005 
Na svetovom šampionáte vo Viedni a Innsbrucku obsadila slovenská reprezentácia piate miesto. Po kvalitných výkonoch v základnej skupine (Bielorusko 2:1, Rusko 3:3 a Rakúsko 8:1), postúpila do ďalších bojov z prvého miesta. V osemfinálovej skupine prehrala v s Českom (1:5), ďalšie dva zápasy však vyhrala (Švajčiarsko 3:1, Kazachstan 3:1). V skupine skončilo Slovensko na treťom mieste za Ruskom a Českom a v štvrťfinále sa stretlo s Kanadou.

Gáborík podával na šampionáte spoľahlivé výkony. Hral v druhom útoku spolu s Mariánom Hossom a Pavlom Demitrom. Rozhodol spolu s Mariánom Hossom prvý zápas s Bieloruskom (2:1), keď si obaja navzájom prihrali na góly. V štvrťfinálovom zápase s Kanadou skóroval už 45. sekunde, keď bol v úniku podrazený, zdvihol sa v rýchlosti z ľadu a vsietil. Bol to však posledný zápas Slovenska na šampionáte – v dramatickom zápase prehralo tesne 5:4 gólom Joe Thorntona, streleným 4 minúty pred koncom zápasu, a bolo vyradené z bojov o medaily.

Zimné olympijské hry 2006 
Slovensko obsadilo na Zimných olympijských hrách 2006 piate miesto. Po výborných výkonoch v základnej skupine, ktorú vyhralo bez straty bodu, bolo vyradené v štvrťfinále Českom. Marián Gáborík hral spoločne s Pavlom Demitrom a Mariánom Hossom v prvom útoku, ktorý dal na olympiáde 10 gólov, čo je viac ako dalo zvyšok mužstva dohromady. V zápase s Ruskom rozhodol o víťazstve v závere zápasu dvoma gólmi po samostatných únikoch. Rovnakým spôsobom strelil jediný gól Slovenska v rozhodujúcom zápase s Českom. So 7 bodmi za 3 góly a 4 prihrávky bol druhý najproduktívnejší hráč a tretí najlepší strelec Slovenska. V +/– hodnotení sa umiestnil so 6 plusovými bodmi na treťom mieste zo slovenských hráčov. Spoločne s Mariánom Hossom bol s 19 strelami najčastejšie strieľajúcim hráčom Slovenska.

Majstrovstvá sveta 2007 
Po vypadnutí Minnesoty v 1. kole play-off prisľúbil trénerovi Júliusovi Šuplerovi svoju účasť na svetovom šampionáte v Rusku (rovnako aj jeho kluboví spoluhráči Pavol Demitra a Branko Radivojevič). Ešte počas cesty do Moskvy ho však postihla silná viróza, od tímového lekára Dalimíra Jančoviča dostával infúzie a prvý zápas proti Nórsku vynechal. V ďalšom stretnutí proti Nemecku (5:1) už nastúpil (v útoku s Mariánom Hossom a Pavol Demitrom) a aj skóroval, keď využil svoju rýchlosť a preniesol puk do útočného pásma, kde si ho ešte vymenil s Hossom. Slovensko napokon prehralo so Švédskom vo štvrťfinále a obsadilo 6. miesto. Gáborík na šampionáte strelil 5 gólov, pridal 6 asistencií, bol najlepším strelcom i najproduktívnejším hráčom svojho mužstva. Po vypadnutí prevzal cenu pre najlepšieho slovenského útočníka.

Medzinárodná štatistika

Štadión v Trenčíne 
Marián Gáborík financoval v Trenčíne výstavbu tréningovej haly s klziskom. Cena investície bola viac ako 50 miliónov slovenských korún. V júli 2004 bol položený základný kameň stavby, ktorá 1. júla 2005 dostala názov MG Rink malý zimný štadión Mariána Gáboríka. Slúži trenčianskym športovcom i širšej verejnosti so záujmom o šport.

1. marca 2011 bolo rozšírené fitnes centrum o Aeróbnu Zónu. Pribudli dve nové soláriá (vertikálne a horizontálne). O niekoľko dní bola otvorená ďalšia časť – 17 klimatizovaných izieb. Ubytovanie bolo rozšírené z pôvodných 6 na 23 izieb.

Referencie

Iné projekty

Externé odkazy 
 Marián Gáborík Oficiálny web www.mariangaborik.sk
 Marián Gáborik Official Fan Page na facebooku
 
 
 
 Marián Gáborík na stránke SlovakNHL.sk
 Marián Gáborík na stránke Minnesota Wild
 Marián Gáborík na eliteprospects.com/

Osobnosti z Trenčína
Slovenskí hokejisti
Slovenskí hokejoví útočníci
Slovenskí olympionici
Hráči Dukly Trenčín
Hráči Minnesota Wild
Hráči New York Rangers
Hráči Columbus Blue Jackets
Hráči Los Angeles Kings
Víťazi Stanleyho pohára
Slovenskí hokejisti draftovaní NHL
Hokejisti draftovaní klubom Minnesota Wild
Účastníci MS v hokeji 2007
Účastníci MS v hokeji 2001
Účastníci MS v hokeji 2005
Účastníci MS v hokeji 2011
Slovenskí televízni moderátori
Slovenskí športoví komentátori